Odokotela abalezikhundla eziphezulu bathi bazakhala umsebenzi
Odokotela abalezikhundla eziphezulu,ama consultants bathi labo bazakhala umsebenzi nxa ugatsha lwezempilakahle lungehluleka ukulungisis
Imibiko ephume kuphephandala le Chronicle namhlanje ithi odokotela abazimeleyo sebekhweze imali ebhadalwa yizigulane ngesilinganiso sokwedlula okulikhulu ekhulwini i 100%. Lokhu kutsho ukuthi izigulane ebezibhadala i $ 7000 sokumele zibhadale i $15,000 dollars. Labo abale medical aid sokumele babhadale i $2,500 dollars ngoba i medical aid ibabhadalela i $12,500 kuphela. kodwa abantu abakhulume le Studio 7 basole kakhulu inyathela leli elithethwe ngodokotela abazimeleyo lokukhwezwa kwalezimali besithi abanengi sebezafela nje ezindlini bengadinganga ukwelatshwa. Abanye ngabathi sebezakuya zidingela uncedo kubelaphi besintu. Kodwa udaba olumangalise abantu abanengi yikukhwezwa kwalimali ngesikhathi lapho odokotela abasanda kuqalisa umsebenzi lasebelesikhathi besemsebenzini bephakathi kokukhalala umsebenzi,ezibhedlela ezinkulu zikahulumende,osokutshiye izigulane zithithibele. Odokotela laba sebelamaviki amathathu bekhalala umsebenzi osokwenze odokotela abasezikhundleni eziphezulu labo bathi balakho ukubambana labanye ekukhalaleni umsebenzi. Omunye udokotela olesikhundla saphezulu okhulume le Studio 7 kodwa ongathandanga ukuqanjwa igama lakhe uthi okubenza labo bafune ukukhalala umsebenzi yikuthi umsebenzi wabo ubalula nxa besebenzelana labodokotela abasanda kuqalisa umsebenzi,kodwa okwakhathesi umsebenzi abalawo usumnengi kakhulu njalo abasenelisi ukunceda izigulane ngokufaneleyo. Umphathintambo obona ngezempilakahle udokotela David Parerenyatwa ubikwa enze umhlangano labodokotela abalezikhundla eziphezulu namhlanje bekhuluma ngomumo ongasemuhle ezibhedlela njalo odokotela laba bekhuthaza ugatsha lwezempilakahle ukuthi luphangise ukulungisisa izikhalazo zabodokotela abakhalala umsebenzi. Odokotela abalezikhundla eziphezulu babikwa betshele u Parerenyatwa ukuthi nxa uhulumende engekela ukulungisisa izikhalazo zalabo abakhalala umsebenzi ngomvulo ozayo labo bazabeka amakhuba phansi. Kodwa u Parerenyatwa lokhe eqonqosela odokotela abakhalala umsebenzi ukuthi babuyele emsebenzini ukuze uhulumende akhangeleke izikhalazo zabo.